Zápisnica
zo zasadnutia dňa 15. júna 2016

Prítomní:
Mgr. Martin Pener, člen komisie
Ing. Anna Reinerová, člen komisie
Ing. arch. Lucia Štasselová, člen komisie
Mgr. Eva Franková, člen komisie 
PhDr. Helena Vrábliková, člen komisie

Neprítomní:
Ing. Peter Hrapko, predseda komisie 
Mgr. Igor Adamec, člen komisie 
PhDr. Helena Vrábliková, člen komisie

Hostia:
- prezenčná listina

Z dôvodu pracovnej zaneprázdnenosti požiadal predseda komisie Ing. Hrapko o vedenie komisie podpredsedu komisie Ing. Reinerovú. Podpredseda komisie privítal prítomných hostí a členov komisie.

Program
1. Otvorenie
2. Návrh Všeobecne záväzného nariadenia mestskej časti Bratislava – Ružinov o poskytovaní nenávratných finančných príspevkov obyvateľom mestskej časti Bratislava – Ružinov v čase hmotnej núdze, náhlej núdze, na zabezpečenie spoločného stravovania dôchodcov a iných nenávratných finančných príspevkov
3. Návrh zásad pre vydávanie povolenia na pridelenie vyhradeného parkovacieho miesta
4. Rozbor činnosti a hospodárenia Ružinovského domova seniorov za rok 2015
5. Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov Organizácie muskulárnych dystrofikov, Banšelova č. 2, Bratislava
6. Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov – PRIMA n.o.  Domov sociálnych služieb, Banšelova č. 2, Bratislava
7. Rôzne

K bodu č. 2
Návrh Všeobecne záväzného nariadenia mestskej časti Bratislava – Ružinov o poskytovaní nenávratných finančných príspevkov obyvateľom mestskej časti Bratislava – Ružinov v čase hmotnej núdze, náhlej núdze, na zabezpečenie spoločného stravovania dôchodcov a iných nenávratných finančných príspevkov

Materiál predložila Mgr. Henrieta Valková, vedúca odboru sociálnych vecí. Členov komisie informovala, že na základe skúseností z aplikačnej praxe a záujmu o rozširovanie sociálnej politiky mestskej časti predkladajú návrh, ktorý prináša tri zmeny:
1.	nová cieľová skupina poberateľov príspevku na zabezpečenie spoločného stravovania nepracujúcim seniorom – nepracujúci poberatelia invalidného dôchodku,
2.	doplnenie povinností poberateľom jedno rázového finančného príspevku v čase náhlej núdze v záujme predchádzania zneužívania tohto príspevku
3.	vytvorenie troch príjmových pasiem pre seniorov – záujemcov o účasť na zájazdoch organizovaných mestskou časťou Bratislava – Ružinov.
1)Mestská časť v súčasnosti podľa platného VZN môže poskytnúť príspevok na zabezpečenie spoločného stravovania nepracujúcim seniorom, ktorých jediný príjem je dôchodok na základe písomnej žiadosti. Mestská časť má uzatvorenú zmluvu so 14 organizáciami poskytujúcimi stravovanie v 18 stravovacích prevádzkach. Pribúda počet žiadateľov – nepracujúcich poberateľov invalidného dôchodku. V rámci rozširovania sociálnej politiky navrhujú skupinu seniorov rozšíriť o cieľovú skupinu a to o nepracujúcich invalidných dôchodcov, ktorých jediným príjmom je invalidný dôchodok. 
2) Mestská časť Bratislava – Ružinov poskytuje v zmysle VZN č. 40/2014 jednorazový finančný príspevok v čase náhlej núdze svojim občanom. Cieľom poskytnutia príspevku je pomôcť rodinám s deťmi a jednotlivcom prekonať náhle vzniknutú núdzu a nečakané ťažké životné obdobie. Občania sú poučení o doložení dokladov potvrdzujúce využitie príspevku na účely, ktoré uviedli v žiadosti, a to do 30 dní od prevzatia príspevku. Z dôvodu predchádzania zneužívania jednorazových finančných príspevkov navrhujú doplniť túto povinnosť do VZN. 
3) V podmienkach účasti zájazdov pre seniorov navrhujú vytvorenie troch príjmových pásiem seniorov s tým, že bude zachované každoročné zohľadňovanie valorizácie dôchodkov. Dôvodom pre tento typ zmeny je podpora Národného programu aktívneho starnutia na roky 2014 – 2020, rozširovanie sociálnej politiky MČ voči svojim obyvateľom, podpora pozitívneho pohľadu na starnutie ako na aktívnu a v dôstojných podmienkach realizujúcu sa časť života seniorov. 
Mgr. Valková členov komisie informovala o skutočnosti, že KLPaK nesúhlasila s tým, že ľudia s príjmom nad 527,10€ by mali prispievať na výlet sumou 10€. Vyjadrila sa, že chce aby to ostalo tak ako doteraz. 
Ing. Reinerová vyzvala členov komisie, aby sa k návrhu komisie vyjadrili. Mgr. Pener s návrhom súhlasí s návrhom KSSl. Ing. Štasselová súhlasí s návrhom KLPaK. 

Komisia berie predložený materiál na vedomie. 

Hlasovanie: 4 prítomní, 4 za, 0 proti, 0 sa zdržalo

K bodu č. 3
Návrh zásad pre vydávanie povolenia na pridelenie vyhradeného parkovacieho miesta 

Materiál predložila Mgr. Alexandra Szökeová, vedúca referátu územného plánu a regionálneho rozvoja. Členov komisie informovala, že samotné prideľovanie vyhradených parkovacích miest upravuje zákon č. 135/1961 Zb. o pozemných komunikáciách (cestný zákon) v znení neskorších predpisov. Samotné povoľovanie vyhradených parkovacích miest pre žiadateľov predstavuje prenesený výkon štátnej správy. Z hľadiska právnej formy je iba starosta mestskej časti oprávnený vydať zásady pre vydávanie povolenia na prideľovanie vyhradených parkovacích miest podľa č. 74 písm. a) Štatútu. Aktuálne sa vyhradené parkovacie miesta prideľujú podľa zásad z októbra 2009. Na základe problémov z praxe navrhujú nové znenie zásad. A to: 
-	vyhradené parkovacie miesto pre fyzické osoby, fyzické osoby s oprávnením na podnikanie a právnické osoby sa bude prideľovať na dobu určitú do konca nasledujúceho kalendárneho roku (t.j. max na dva roky)
-	zrušenie kategorizácie vozidiel a zavedenie hmotnostného a dĺžkového obmedzenia pre pridelenie vyhradeného parkovacieho miesta
-	náklady na obnovu dopravného značenia a náklady spojené so zmenou znáša každý nájomca parkovacieho miesta vrátane ŤZP
-	povinnosť požiadať o predĺženie v lehote 90 dní pred ukončením platnosti povolenia
-	žiadosť o predĺženie vyhradeného parkovania podaná na Miestny úrad mestskej časti Bratislava – Ružinov s odtlačkom pečiatky podateľne slúži ako doklad o platnosti vyhradeného parkovacieho miesta do času vydania platného povolenia na príslušné obdobie
-	ruší sa vydávanie parkovacích preukazov
-	Mestskej polícii budú raz mesačne poskytovať aktualizovanú databázu platných povolení na vyhradené parkovacie miesta z dôvodu výkonu kontroly

Komisia berie predložený materiál na vedomie. 

Hlasovanie: 4 prítomní, 4 za, 0 proti, 0 sa zdržalo

K bodu č. 4
Rozbor činnosti a hospodárenia Ružinovského domova seniorov za rok 2015

Materiál predložila Mgr. Ľubica Karelová, riaditeľka Ružinovského domova seniorov. Ružinovský domov seniorov je samostatnou príspevkovou organizáciou s právnou subjektivitou. Sídli v dvoch budovách na Sklenárovej 14 a Pivonkovej 2 v Bratislave. Na Sklenárovej býva v samostatných garsónkach a dvojgarsónkach 250 klientov. Lôžková časť na Pivonkovej má kapacitu 38 lôžok. RDS prevádzkuje denné centrá zriadené mestskou časťou Bratislava – Ružinov. Činnosť denných centier je zameraná predovšetkým na záujmovú činnosť a na príjemné strávenie voľného času občanov dôchodkového veku. Od apríla 2015 sa rekonštrukciou aktuálne uvoľnených garsóniek na 5. poschodí na Sklenárovej č. 14, začalo vytvárať postupne lôžkové oddelenie, pričom v jednej garsónke boli vytvorené 2 lôžka. Ku koncu roka 2015 bolo vytvorených 6 dvojlôžkových izieb, 4 bezbariérové kúpeľne. V týchto dvojlôžkových izbách, ktoré sú štandardne vybavené nábytkom a podľa rozhodnutia RÚVZ spĺňajú všetky hygienické štandardy, sú umiestňovaní pôvodní klienti Sklenárovej č. 14, ktorým sa nezvratne zmenil zdravotný stav a sú odkázaní na zvýšenú 24-hodinovú ošetrovateľskú a opatrovateľskú starostlivosť, ktorú im nie je možné poskytnúť v prostredí garsónky. V IV. štvrťroku 2015 prebehla komplexná rekonštrukcia pavilónu D objektu na Pivoňkovej, nakoľko pavilón bol odovzdaný do užívania v roku 1968. Pozostávala predovšetkým z rekonštrukcie strechy, výmeny okenných a dverných otvorov, hygienických zariadení, výmeny podlahových krytín a ďalších úprav v zmysle projektovej dokumentácie. Rekonštrukciou pavilónu sa vytvorili chýbajúce priestory pre rehabilitáciu klientov, spoločenská miestnosť, spoločná jedáleň, bezbariérová kúpeľňa a toalety pre klientov, skladové priestory a 2 kancelárie. Všetky priestory sú predpokladom k naplneniu požiadaviek na štandardy kvality, stanovené zákonom č. 448/2008 Z.z. o sociálnych službách v znení neskorších predpisov. RDS v roku 2015 hospodáril podľa schváleného rozpočtu. 

Komisia berie predložený materiál na vedomie a odporúča miestnemu zastupiteľstvu materiál schváliť.

Hlasovanie: 4 prítomní, 4 za, 0 proti, 0 sa zdržalo

K bodu č. 5
Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov Organizácie muskulárnych dystrofikov, Banšelova č. 2, Bratislava

Materiál predložila Mgr. Ľubica Karelová, riaditeľka Ružinovského domova seniorov. Materiál bol stiahnutý z rokovania miestneho zastupiteľstva. V máji 2016 grémium rozhodlo o nájmoch. Zámer na prenájom majetku bol zverejnený na stránke RDS a mestskej časti dňa 3.6.2016. Organizácia muskulárnych dystrofikov v SR sídli v objekte bývalých detských jaslí na Banšelovej č. 2, Bratislava nepretržite od roku 2006. Organizácia uvedené priestory využíva za účelom poskytovania sociálneho poradenstva občanom s rôznymi druhmi nervovosvalových ohorení a za účelom uskladnenia kompenzačných pomôcok. Záväzky vyplývajúce z doterajšej zmluvy o nájme plní dôsledne a načas. RDS navrhuje predĺženie predmetnej nájomnej zmluvy a ponechať nájomné tak ako bolo schválené MZ dňa 28.6.2011 Uznesením č. 56/V/2011 a to vo výške 1€/m2/rok (35m2 - 35€ ročne), na dobu určitú od 1.7.2016 do 30.6.2026.

Komisia berie predložený materiál na vedomie. 

Hlasovanie: 4 prítomní, 4 za, 0 proti, 0 sa zdržalo

K bodu č. 6
Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov – PRIMA n.o.  Domov sociálnych služieb, Banšelova č. 2, Bratislava

Materiál predložila Mgr. Ľubica Karelová, riaditeľka Ružinovského domova seniorov. Materiál bol stiahnutý z rokovania miestneho zastupiteľstva. V máji 2016 grémium rozhodlo o nájmoch. Zámer na prenájom majetku bol zverejnený na stránke RDS a mestskej časti dňa 3.6.2016. Nezisková organizácia PRIMA – Domov sociálnych služieb pre dospelých sídli v objekte bývalých detských jaslí na Banšelovej č. 2, Bratislava nepretržite od roku 1996. Organizácia uvedené priestory využíva za účelom prevádzkovania Domova sociálnych služieb pre dospelých a chránenej dielne. Záväzky vyplývajúce z doterajšej zmluvy o nájme plní dôsledne a načas. RDS navrhuje predĺženie predmetnej nájomnej zmluvy a ponechať nájomné a to vo výške 1€/m2/rok (210m2 - 210€ ročne), na dobu určitú od 1.8.2016 do 31.7.2026.

Komisia berie predložený materiál na vedomie. 

Hlasovanie: 4 prítomní, 4 za, 0 proti, 0 sa zdržalo

Najbližšie zasadnutie komisie sa uskutoční 6.7.2016 so začiatkom o 16.00 hod.

Predseda komisie: Peter Hrapko, v zastúpení: podpredseda komisie: Ing. Anna Reinerová, v.r.
Zapísala: Monika Repášová